stanford-oval/wikipedia huggingface dataset:
שירות החילוץ הימי (רוסיה)
הערות שוליים

↑  שירות החילוץ הימי באתר הסוכנות הפדרלית לתחבורת ימים ונהרות
| רוסיה מוסדות ממשלתיים ברוסיה |
| --- | --- | --- |
| כלכלה | האוצר הפדרלי • שירות המיסים הפדרלי • שירות המכס הפדרלי • בנק רוסיה • קרן הייצוב • קרן הרווחה הלאומית • מערכת האיכות • השירות הפדרלי למלחמה במונופולים • הקרן לביטוח סוציאלי ופנסיוני • המכון הפדרלי לקניין תעשייתי • השירות הפדרלי לקניין רוחני • השירות הפדרלי לסטטיסטיקה ממלכתית • השירות הפדרלי לעבודה ותעסוקה • השירות הפדרלי לפיקוח בתחום הגנת זכויות הצרכן • הסוכנות הפדרלית לרזרבות מדינה • הסוכנות הפדרלית לניהול רכוש המדינה • סוכנות התיירות הפדרלית (בעבר) • השירות הפדרלי לשווקים פיננסיים (בעבר) • הסוכנות הפדרלית להסדרה טכנית ומדידה • הוועדה הפדרלית לניירות ערך (בעבר) |  |
| תחבורה | סוכנות הכבישים הפדרלית • השירות לביטחון התעופה • השירות הפדרלי לפיקוח על התחבורה • הסוכנות הפדרלית לתחבורה אווירית • הסוכנות הפדרלית לתחבורת ימים ונהרות (שירות החילוץ הימי) • הסוכנות הפדרלית לתחבורת רכבות |  |
| אנרגיה, מים וסביבה | השירות הפדרלי להידרומטאורולוגיה ופיקוח על הסביבה • השירות הפדרלי לפיקוח בתחום השימוש בטבע • הסוכנות הפדרלית למשאבי מים • הסוכנות הפדרלית לשימוש הטבע • השירות הפדרלי לפיקוח אטומי, טכנולוגי ואקולוגי • סוכנות האנרגיה הרוסית • סוכנות היערות הפדרלית • סוכנות האנרגיה הפדרלית (בעבר) |  |
| תקשורת וטכנולוגיה, בינוי ושיכון | רוסקומנדזור • השירות הפדרלי לשידורי רדיו וטלוויזיה (בעבר) • החברה הממלכתית לרדיו וטלוויזיה • דואר רוסיה • דואר קרים • שירות השילוח הממלכתי • המרכז הראשי לתקשורת מיוחדת • סוכנות הארכיונים הפדרלית • ארכיון המדינה • הסוכנות הפדרלית לדפוס ותקשורת המונים (בעבר) • סוכנות התקשורת הפדרלית (בעבר) • פיקוח השיכון הממלכתי • הסוכנות הפדרלית לטכנולוגיות מידע (בעבר) • הסוכנות הפדרלית לבינוי ושיכון (בעבר) • הקרן לביטוח סוציאלי (בעבר) • |  |
| חברה ותרבות | שירות ההגירה הפדרלי (בעבר) • השירות הפדרלי לשליטה באלכוהול • השירות הפדרלי לשליטה בסמים (בעבר) •  לשכת החשבון • הסוכנות הפדרלית לענייני לאום • הקרן הממלכתית לסרטי קולנוע • קרן הקולנוע הרוסי • רוסקינו • קרן הפנסיה (בעבר) |  |
| בריאות | השירות הפדרלי לפיקוח בתחום הבריאות • השירות הפדרלי לפיקוח וטרינרי ופיטוסניטרי • הקרן הפדרלית לביטוח בריאות חובה • הסוכנות הביו-רפואית הפדרלית |  |
| משפטים ואכיפת חוק | שירות הביטחון הפדרלי • שירות ההוצאה לפועל הפדרלי • שירות בתי הסוהר הפדרלי • השירות הפדרלי לפיקוח פיננסי • ועדת החקירות הפדרלית • השירות הפדרלי של המשמר הלאומי • שירות האבטחה הפדרלי • שירות משמר הגבול • משמר החופים • הוועדה הממלכתית למלחמה בסמים |  |
| חינוך ושיתוף פעולה בינלאומי | השירות הפדרלי לפיקוח על חינוך ומדע • הסוכנות הפדרלית לענייני נוער • הסוכנות הפדרלית לשיתוף פעולה הומניטרי בינלאומי |  |
| ענייני פנים | משטרת המס הרוסית (בעבר) • חקירות פנים • המינהל הראשי לענייני הגירה • איתור מבצעי • פיקוח כלי הרכב הממלכתי • המינהל הראשי לחקירות פליליות • המינהל הראשי למלחמה בקיצוניות |  |
| חירום, הגנה וצבא | הוועדה לתעשייה צבאית • המינהל הראשי של המשטרה הצבאית • השירות הפדרלי לשיתוף פעולה צבאי-טכני • השירות הפדרלי לבקרה טכנית וייצוא • השירות להגנת היערות • שירות הכיבוי הממלכתי • השירות לביטחון הטיסות • השירות הפדרלי לחוזי הגנה (בעבר)    ראו גם: משרדי הממשל של הפדרציה הרוסית |  |
שירות החקירות הלאומי של הכוחות הקנדיים

|  פרטים |
| --- | --- |
 מדינה:  קנדה קנדה
 אירועים ותאריכים
 תקופת הפעילות:  1 בספטמבר 1997 – הווה (27 שנים) 
 
שירות החקירות הלאומי של הכוחות הקנדיים (באנגלית: Canadian Forces National Investigation Service, בראשי תיבות: CFNIS) הוא יחידת החקירות של המשטרה הצבאית של הכוחות הקנדיים.
היסטוריה

השירות נוסד בשנת 1997 כדי לחקור ענייני פשיעה חמורים הקשורים למידע ממשלתי הנוגע למחלקת ההגנה הלאומית והכוחות הקנדיים (FAC). הוא פועל כיחידה למניעת פשיעה והוקם על רקע חשדות לניהול לא תקין של כוחות הצבא במהלך מבצעים בסומליה, הרפובליקה הפדרלית הסוציאליסטית לשעבר של יוגוסלביה ומשימות צבאיות מורכבות אחרות.
הקמת השירות בוצעה כחלק מהמלצות הקבוצה המייעצת אד-הוק בנושא צדק צבאי ושירותי חקירה של המשטרה הצבאית, בראשותו של השופט בריאן דיקסון ודו"ח קבוצת הביקורת על שירותי המשטרה הצבאית (דו"ח בלזיאל), אשר דרש ממערכת המשפט הצבאית להפעיל סמכויות חקירה בלתי תלויות בפיקוד הכללי.
סמכויות

השירות חוקר אירועים חמורים או עבירות פליליות נגד רכוש, אנשים ומחלקת ההגנה הלאומית הקשורים למידע חשוב ממשלתי. הוא מפקח על אנשים הנדרשים לעמוד בקוד התנהגות השירות, ללא קשר למיקום הכוחות הקנדיים ולדרגתם או מעמדם. אזרחים המשרתים לצד הצבא עשויים להידרש גם לציית לכללי ההתנהגות. בנוסף, כמו כל אנשי המשטרה הצבאית של כוחות הצבא הקנדיים, לאנשי השירות ישנה הזכות להגיש תביעות לבתי משפט אזרחיים במקרה שאזרחים מפרים את החוק בבסיסי צבא או בסביבתם.
סמכויות > משימה

בקנדה ובעולם, הגוף מהווה גוף חקירות משטרתי מקצועי, שנועד לשמור על האימון המבצעי והיכולת המבצעית של הכוחות המזוינים.
רק אנשי המשטרה הצבאית משרתים בשירות . הם נבחרים לתפקידים אלה ולרוב הם בעלי ניסיון רב הן בקנדה והן במשימות מעבר לים. הכשרת חקירות לאנשי צוות השירות דומה לזו של כל סוכנות משטרה גדולה אחרת בקנדה. ההכשרה מתקיימת באקדמיה למשטרה צבאית בבסיס בורדן, מכללת המשטרה הקנדית באוטווה, ובאגודות שונות של סוכנויות משטרה קנדיות המשתפות פעולה עם הצבא. אנשי השירות נדרשים לציית לקוד ההתנהגות של המשטרה הצבאית ולסטנדרטים המקצועיים של המשטרה הצבאית, והם כפופים ללשכת חקירת התלונות במשטרה הצבאית, גוף מעין שיפוטי פדרלי שהוקם על ידי הפרלמנט של קנדה.
לקריאה נוספת

Belzile C. H. Lieutenant-General (ret.) Report of the Military Police Services Review Group.— Department of National Defence, 1998.
Garrick W. H. CFNIS Annual Report.— Department of National Defence, 2006.
תנודת הפלזמה

תנודות פלזמה, מכונות לעיתים גם גלי לאנגמיור (על שם אירווינג לאנגמיור), הן תנודות מהירות בצפיפות האלקטרונים בתווך מוליך כמו פלזמה או מתכת. ניתן לתאר את התנודות כאי-יציבות בפונקציה הדיאלקטרית של גז האלקטרונים. תדירות התנודה מושפעת בצורה חלשה מאורך הגל. הקוואזי-חלקיק הנוצר כתוצאה מקוונטיזציה של התנודות מכונה פלזמון.
גלי לאנגמיור התגלו על ידי הפיזיקאים האמריקאיים אירווינג לאנגמיור ולואי טונקס בשנות ה-20 של המאה ה-20. הם מקבילים בצורתם לגלי אי יציבות ג'ינס, הנגרמים כתוצאה מאי-יציבויות גרביטציוניות בתווך סטטי.
ראו גם

פלזמה
פלזמון
פרמטרים של פלזמה
תאוריית האופטימליות

תאוריית האופטימליוּת או תאוריית המֵיטביוּת (באנגלית: Optimality Theory; מקוצר לרוב כ-OT) היא מודל בלשני שלפיו הצורות הנצפות בשפות אנוש נובעות מיחסי גומלין בין עקרונות אוניברסליים הנקראים אילוצים. OT נבדלת ממודלים קודמים בכך שאינה משתמשת בחוקים ליניאריים הפועלים על פי סדר מסוים, ובמקום זאת ממדלת את הדקדוק כמערכת הממפה בפעולה אחת קלטים לפלטים, כאשר הקלט הוא באופן טיפוסי הייצוג המנטלי הבסיסי (Underlying Representation או UR) והפלטים הם מימושם בפועל.
התאוריה פותחה במקור על ידי הבלשנים אלן פרינס ופול סמולנסקי בשנת 1993, ולאחר מכן הורחבה על ידי פרינס וג'ון ג'. מקארתי. אף שרוב שימושיה הם בתחום הפונולוגי ניתן להחילה גם בתחומים אחרים במחקר הבלשני, כגון תחביר וסמנטיקה. בדומה ליתר התאוריות הגנרטיביות, גם OT מתמקדת בעקרונות אוניברסליים ויש לה עניין בטיפולוגיה של שפות ובתהליך רכישתן.
מבנה התאוריה

התאוריה מחלקת את הדקדוק לשלושה רכיבים:
GEN, Generator - מחולל
CON, Constraints - אילוצים
EVAL, Evaluator - מעריך
רכיבים אלה מונחים כאוניברסליים, וההבדלים בין הדקדוקים השונים בפועל מוסברים באמצעות הבדלים בדירוגים של האילוצים מתוך CON. את תהליך רכישת השפה ניתן לתאר ככוונון מתמשך של דירוג האילוצים.
מבנה התאוריה > GEN: סט המועמדים

תאוריית האופטימליות מניחה שאין אילוצים או מגבלות כלשהם על הקלט הלשוני. עיקרון זה, הנקרא גם עושר הבסיס, משמעו שכל דקדוק חייב להיות מסוגל להתמודד עם כל קלט שהוא. לדוגמה, שפה שאין בה צרורות עיצורים חייבת להיות מסוגלת להתמודד עמם, ושפות שונות שבהן אין צרורות עיצורים יפתרו את הבעיה באחת משתי דרכים שונות: החדרת תנועה (אפנתזיס) או מחיקת עיצור. למשל, הקלט האפשרי /flask/ המכיל שני צרורות עיצורים, יעבור בשפות אלה החדרה או מחיקה כדי ליצור כל אחד מהפלטים האפשריים [falasak], [fak], [fas], [lak], [las] או אחרים (למשל, אם צרורות מותרים בעמדות מסוימות בהברה ואסורים באחרות, וכו'). התאוריה מניחה שבהינתן כל קלט GEN מייצר אינסוף מועמדים (כולל שרירותיים לחלוטין), ותפקידו של EVAL לבחור את האופטימלי ביניהם בהתאם לדירוג האילוצים מתוך CON.
מבנה התאוריה > CON: סט האילוצים

על פי תאוריית האופטימליות כל האילוצים אוניברסליים (כלומר קיימים בכל שפות האנוש). קיימים שני סוגים בסיסיים של אילוצים: אילוצי נאמנות, הדורשים שהצורה הנצפית על פני השטח תהיה תואמת לקלט (שהוא הייצוג המנטלי), ואילוצי מסומננות, המציבים הגבלות על מבנה הפלט וקובעים הלכה למעשה מה נחשב לפלט תקין בשפה. שני סוגי האילוצים הם ברי הפרה, כלומר עצם העובדה שפלט מסוים מפר אותם לא בהכרח פוסלת אותו מלהיבחר כאופטימלי ולהתבצע בפועל על ידי הדוברים.
מטיבו האוניברסלי של CON ניתן לנסח ניבויים באשר לטיפולוגיה של שפות. אם ההבדל היחידי בין דקדוקים הוא הדירוגים השונים של אילוצים מתוך CON, אז קבוצת כל שפות האנוש הקיימות מוגבלת בגודלה על ידי מספר האילוצים - הניבוי הוא שמספר השפות לא יכול להיות גדול ממספר הפרמוטציות האפשריות של הדירוג; אם כן, מדובר בטיפולוגיה פקטוריאלית (מלשון Factorial, עצרת באנגלית). אולם, לא בהכרח ניתן להבחין בין כל הדקדוקים הפוטנציאליים האלו, משום שלא לכל אילוץ תפקיד נראה לעין בכל דקדוק - שתי שפות יכולות לייצר את אותו סט של מיפויי קלטים לפלטים, אבל להיבדל בדירוג של שני אילוצים שאינם נמצאים בתחרות זה עם זה.
מבנה התאוריה > EVAL: הגדרת האופטימליות

בהינתן שני מועמדים לפלט A ו-B, המועמד A עדיף על B ביחס לאילוץ מסוים אם A מפר את האילוץ פחות פעמים מש-B מפר אותו. מועמד A עדיף מ-B לאורך כל היררכיית האילוצים אם A מפר פחות פעמים מ-B את האילוץ הגבוה ביותר בדירוג שמבדיל בין A ל-B (כלומר, שמספר ההפרות שלהם אותו שונה). A הוא מועמד אופטימלי אם הוא מועמד עדיף על כל המועמדים האחרים בסט לאורך כל היררכיית האילוצים. לדוגמה, בהינתן האילוצים C1, C2, C3, כאשר C1 מדורג מעל (או "שולט" על) C2 שמדורג מעל C3, המועמד A אופטימלי אם הוא עדיף על מועמד B ביחס לאילוץ הגבוה ביותר בדירוג שמעניק לשניהם מספר שונה של הפרות. דהיינו, אם מתקיים תיקו בין A ל-B ביחס ל-C1, אבל A עדיף מ-B ביחס ל-C2, מועמד A אופטימלי, ואין זה משנה אם הוא מפר את C3 (הנמוך בדירוג) גם מאה פעמים יותר מש-B מפר אותו. השוואות אלה מודגמות באמצעות טבלה, הנקראת לרוב טאבּלוֹ (מצרפתית, Tableau), כמו זו המצורפת מטה. סמליל האצבע מציין את המועמד האופטימלי, וכל כוכבית מציינת הפרה של האילוץ בראש הטור על ידי המועמד שבתחילת השורה. ברגע שמועמד מסוים אינו עדיף על אף מועמד ביחס לאילוץ הגבוה ביותר בדירוג המבחין בינו לבין מועמדים אחרים, מדובר בהפרה הנקראת פטאלית, שמסומנת בסימן קריאה ומשמעה שמועמד זה לא יכול להיות אופטימלי, גם אם הוא עדיף ביחס לאילוצים נמוכים יותר בדירוג.
האילוצים מדורגים בהיררכיית שליטה נוקשה. משמעה של נוקשות זו היא שמועמד המפר אילוץ שמדורג גבוה תמיד יחשב לגרוע יותר גם ממועמד שמפר את כל האילוצים המדורגים נמוך יותר. כמו כן, ההיררכיה מדגימה את ההנחה שהאילוצים הם, כאמור, תמיד ברי הפרה - המועמד האופטימלי לא מחויב שלא להפר אף אילוץ אלא רק למספר המינימלי ביותר של ההפרות ובהתאם להיררכיה. בתוך שפה נתונה, ייתכן שאילוץ יהיה מדורג גבוה מספיק כדי שהפלט תמיד יציית לו, ייתכן שהוא ידורג נמוך מספיק כדי שלא תהיה לו השפעה נראית לעין, וייתכן שיהיה מדורג היכנשהו באמצע. המונח הגחת הבלתי מסומנן (מאנגלית, Emergence of the Unmarked) מתאר מצבים שבהם אילוץ מסומננות כלשהו נמצא במקום אמצעי יחסית בדירוג, מה שגורם להפרתו במקרים מסוים אבל עדיין מאפשר לראות את השפעתו על הפלט כאשר האילוצים המדורגים מעליו אינם רלוונטיים להכרעת הדירוג.
ישנם בלשנים המעדיפים שימוש בטאבלו השוואתיות, שהוצעו על ידי פרינס במאמרו משנת 2002. אלה מציגות את אותו המידע כמו בטאבלו הקלאסיות, אך מדגישות את המידע החיוני. למשל, הטבלה הקודמת תוצג בצורה הבאה:
|  | C1 | C2 | C3 |
| --- | --- | --- | --- |
| A ~ B | e | W | L |
כל שורה בטאבלו מייצג זוג של מועמד מנצח ומועמד מפסיד, בניגוד לטבלה המסורתית המאפשרת שורה למועמדים אינדיבידואליים. עבור כל אילוץ מצוין אם אותו אילוץ מעדיף את המנצח (W), המפסיד (L), או אם האילוץ אינו מבחין בין שני המועמדים (e). הצגת המידע באופן הזה עשויה להקל על הגעה להכללות.
מבנה התאוריה > דוגמה

כדוגמה פשוטה יחסית ליישום התאוריה ניתן לקחת את מבנה צורת הרבים באנגלית. באופן בסיסי הניתוח הבלשני המודרני המקובל הוא שמורפמת הריבוי באנגלית היא /z/, כאשר קיימים שלושה מימושים אפשריים שלה: [z] [s] ו-[ɨz].
האילוצים הרלוונטיים לסט הנתונים, בסדר הדירוג:
מסומננות :
SS* - איסור על צרור של עיצורים שורקים, הפרה אחת מסומנת על כל זוג שורקים בפלט.
Agree(Voi) - התאמה בקוליות, הפרה אחת על כל זוג עיצורים לא סונורנטים שאינם תואמים בקוליות שלהם.
נאמנות :
Max - מקסימיזציה של הגאי הקלט (איסור על מחיקה בפלט), הפרה על כל הגה מהקלט שאינו נמצא בפלט.
Dep - תלות בהגאי הקלט (איסור על החדרת הגאים לפלט), הפרה על כל הגה מהפלט שאינו נמצא בקלט.
Ident(Voi) - זהות בקוליות, הפרה על כל הבדל בקוליות עיצורים בין הקלט לפלט.
| dish + z | *SS | Agree | Max | Dep | Ident |
| --- | --- | --- | --- | --- | --- |
| ☞ dishiz |  |  |  | * |  |
| dishis |  |  |  | * | *! |
| dishz | *! | * |  |  |  |
| dish |  |  | *! |  |  |
| dishs | *! |  |  |  | * |

| dog + z | *SS | Agree | Max | Dep | Ident |
| --- | --- | --- | --- | --- | --- |
| dogiz |  |  |  | *! |  |
| dogis |  |  |  | *! | * |
☞ dogz: 
| dog |  |  | *! |  |  |
| dogs |  | *! |  |  | * |

| cat + z | *SS | Agree | Max | Dep | Ident |
| --- | --- | --- | --- | --- | --- |
| catiz |  |  |  | *! |  |
| catis |  |  |  | *! | * |
| catz |  | *! |  |  |  |
| cat |  |  | *! |  |  |
| ☞ cats |  |  |  |  | * |
לא משנה כיצד נסדר מחדש את האילוצים, האלומורף (כלומר החלופה המורפולוגית) [is-] תמיד תפסיד. מצב זה נקרא כבילה הרמונית (Harmonic Binding): ההפרות של המועמד dogiz הן תת-קבוצה של ההפרות של המועמד dogis, כך שהראשון תמיד יהיה עדיף. באותה הטאבלו, המועמד האופטימלי dogz למעשה כובל הרמונית את כל יתר המועמדים.
בהתבסס על הטאבלו הנ"ל ניתן להגיע לשני דירוגי אילוצים:
*SS, Max >> Agree, Dep >> Ident
או:
*SS, Max, Agree >> Dep >> Ident
עם זאת, כתיבת הדירוג באופן ליניארי אינה מדויק משום שמשתמעים ממנה דירוגים שאינם מחויבי המציאות על פי הניתוח. לכן לרוב משתמשים בדיאגרמת עץ כדי לייצג את הדירוג, למשל:
ביקורת

תאוריית האופטימליות הייתה ועודנה נתונה לביקורת משמעותית.
בלשנים מסוימים טוענים כי התאוריה לא מצליחה להסביר תופעות פונולוגיות מסוג Opacity. בפונולוגיה של מילים נגזרות נראה לעיתים שיש צורות שלא ניתן להסבירן אלא באמצעות סדר חוקים ליניארי שאינו נראה על פני השטח, אך בתאוריית האופטימליות אין שלבי ביניים (כל האילוצים פועלים באותה הרמה), מה שמקשה על מתן הסבר.
למשל, בצרפתית של קוויבק תנועות גבוהות וקדמיות גורמות לאפריקציה של /t/ (למשל: /tipik/ המבוצע [tˢpɪk]), אבל אובדן התנועה הגבוהה על פני השטח מותיר את התופעה ללא הסבר נראה לעין. בסדר חוקים ליניארי ניתן לומר שהתקיים סדר חוקים מסוג counterbleeding; האפריקציה מתרחשת לפני השמטת התנועה ולכן היא עדיין מוסברת על ידי הימצאותה בצורה המקורית. זאת בניגוד לסדר מסוג bleeding שמתקיים במקרה שההשמטה מתרחשת לפני שהאפריקציה יכולה להתרחש ומותירה אותה, תאורטית, ללא הסבר. מצב של counterbleeding נקרא בלתי שקוף (opaque) משום שההשפעות שלו לא נראות מיידית על פני השטח. לתופעה זו אין הסבר ישיר במסגרת OT, וההצעות לפתרון מצריכות שינויים מבניים גדולים ומעוררי במחלוקת בעקרונות הבסיסיים של התאוריה.
כמו כן קיימת ביקורת על המופרכות החישובית של OT כמודל להפקה ותפיסה של דיבור, שכן יצירת והערכת אינסוף מועמדים אפשריים תיקח פרק זמן אינסופי באותה המידה. טענה נגדית לביקורת זו מדגישות ש-OT היא מודל ייצוגי בלבד המהווה מודל לכשירות לשונית ולא מותאמת להסביר את דקויות הביצוע הלשוני.
התנגדות נוספת, המשותפת למתנגדים לתאוריות גנרטיביות אחרות, היא על עצם השימוש במונח "תאוריה", שכן יש הטוענים ש-OT איננה מציעה ניבויים בני הפרכה. עם זאת ניתן לטעון שמודלים פרטניים במסגרת OT יכולים להציע ניבויים ברי הפרכה, כמו במסגרות תאורטיות בלשניות אחרות. אופיים של הניבויים והמידה בה ניתן לבחון אותם תלויים במאפיינים הפרטניים של המודלים (לרוב, מדובר בהגדרות האילוצים). אי לכך ניתן להגדיר את תאוריית האופטימליות כפרדיגמה מדעית.
הערות שוליים

↑  תֵּאוֹרְיַת הַמֵּיטָבִיּוּת במילון תורת ההגה [בלשנות] (תשע"ה), באתר האקדמיה ללשון העברית
↑  פרינס וסמולנסקי,,Optimality Theory: Constraint Interaction in Generative Grammar, אפריל 1993, ראטגרס
| --- | --- |
בקרת זהויות :  NLI: 987007563626805171  GND: 4468124-0  LCCN: sh97003640
שרמן טריביט

שרמן וילארד טריביט (באנגלית: Sherman Willard Tribbitt;‏ 9 בנובמבר 1922 –  14 באוגוסט 2010) היה פוליטיקאי אמריקאי מדלאוור, איש המפלגה הדמוקרטית, שכיהן כחבר בית הנבחרים של דלאוור בשנים 1957–1965 ובשנים 1971–1973, כסגן מושל דלאוור ה-17 בשנים 1965–1969, וכמושל דלאוור ה-67 בשנים 1973–1977.
ראשית חייו

שרמן טריביט נולד בעיירה דנטון שבמרילנד, כבנם של שרמן ל. ומיני תאוולי טריביט. ב-1943 הוא נשא לאישה את ג'ין וב, ולשניים נולדו שלושה ילדים. הוא למד חשבונאות בביקום קולג' בווילמינגטון, דלאוור, ולזמן מה עבד בחברה בעיר. במלחמת העולם השנייה הוא שירת בצי ארצות הברית. בראשית 1945 הוא היה על סיפון המשחתת "פרוסט" (USS Frost) בצפון האוקיינוס האטלנטי כאשר יחידתו קיבלה ציון לשבח יחידתי נשיאותי על הטבעת חמש צוללות גרמניות.
קריירה פוליטית

לאחר המלחמה הפעילו טריביט וחמו את חברת האספקה בעיר אודסה, בה הם התגוררו.
ב-1956 נבחר טריביט לתקופת הכהונה הראשונה שלו מבין שתיים לבית הנבחרים של דלאוור, בו הוא שירת בשנים 1957–1965. מ-1959 ועד תום תקופת כהונתו זו, הוא כיהן כיושב ראש הבית. טריביט הצליח להיבחר בוועידה מפלגתית קשה כמועמד המפלגה הדמוקרטית לתפקיד סגן המושל ב-1964, וניצח את מועמד המפלגה הרפובליקנית ויליאם ט. בסט. הוא כיהן כסגן המושל מ-19 בינואר 1965 ועד 21 בינואר 1969. לקראת תום תקופת כהונתו הוא הופתע לדעת שהמושל צ'ארלס ל. טרי הבן החליט להתמודד על תקופת כהונה שנייה, ולא נותרה לו ברירה אלה להתמודד בעצמו על תקופת כהונה שנייה כסגן המושל. השניים הובסו בבחירות של 1968, שהייתה שנה של שטף של ניצחונות עבור הרפובליקנים בכל רחבי ארצות הברית.
מושל דלאוור

תוך כדי שהוא תכנן בסבלנות את שובו לזירה הפוליטית, נבחר טריביט שוב כחבר בית הנבחרים של דלאוור ב-1970, ובשנתיים הבאות שימש כמנהיג סיעת המיעוט בבית. כאשר המושל הרפובליקני ראסל פיטרסון כשל בניהול הפיננסי של המדינה, נקרתה בדרכו של טריביט הזדמנות נוספת להיבחר כמושל, ובבחירות של 1972 הוא הביס את פיטרסון.
באותה שנה כמעט ונבחר טריביט לסנאט של ארצות הברית. במערכת בחירות זו נבחר הנשיא לעתיד ג'ו ביידן כסנאטור מטעם דלאוור. ב-18 בדצמבר אותה שנה נהרגו בתאונת דרכים אשתו הראשונה של ביידן, ניליה ובתם התינוקת נעמי, ונפצעו בניהם בו והאנטר. ביידן שקל לוותר על מושבו בסנאט, אך החליט להמשיך וכיהן בו עד לבחירתו כסגן הנשיא 36 שנים לאחר מכן.
טריביט ירש את אותו המצב הפיננסי של דלאוור שאילץ את קודמו לסיים את תפקידו. באותה תקופה של אינפלציה גבוהה היה לחץ מתמיד להעלות את המשכורות, במיוחד עבור המורים. שיעורי מס ההכנסה בדלאוור היו אז כבר בין הגבוהים בארצות הברית, והפתרון לא היה ברור. נעשו מאמצים להטיל מס מוגדל על בית הזיקוק היחידי במדינה, אך כוונה זו ירדה מעל הפרק כאשר בעלי בית הזיקוק, ז'אן פול גטי, איים לסגור אותו. עובדי האיגוד המקצועי התנגדו לחקיקה מתוך חשש לאבד את משרותיהם. אך המשבר הפיננסי החמור ביותר היה קשור לבנק החוואים של דלאוור שכמעט קרס. היה זה הבנק הרשמי של דלאוור, בו הוחזקו כל כספי המדינה, ובו משקיעים פרטיים רבים הפקידו בו את חסכונותיהם. כל השנה האחרונה לכהונתו של טריביט עברה בניסיונות לפתור את המצב. בסופו של דבר, הסכים התאגיד הפדרלי לביטוח פיקדונות להשקיע כספים רבים בבנק ולרכוש רבות מהלוואותיו, אך על המדינה היה להשקיע במקביל מיליוני דולרים. ב-1981, תחת הממשל הבא, נמכר הבנק.
טריביט נקט בצעדים נוספים כדי לגייס הכנסות, כולל פתיחת הגרלת הלוטו של דלאוור. הוא גם הקים את המחלקה ליחסי קהילה ופיתוח כלכלי כדי למשוך תעשיות חדשות למדינה. ב-1976 ביקש טריביט להיבחר לתקופת כהונה שנייה, אך בעיקר בשל המצב הפיננסי הבלתי פתור, הוא הובס על ידי חבר בית הנבחרים של ארצות הברית, הרפובליקני פיט דו פונט.
שנותיו האחרונות

ב-1984 עשה טריביט ניסיון נוסף להיבחר כמושל, אך נוצח בבחירות המקדימות של הדמוקרטים על ידי ויליאם ט. קווילן, לשעבר שופט בית המשפט העליון של דלאוור. בטקטיקת בחירות יוצאת דופן, הוא סירב להשתתף בעימות בחירות מול יריבו שהיה מנוסה בדיונים בבית המשפט, באומרו שהוא יפסיד בעימות. לאחר תום כהונתו כמושל הוא עבד עבור נציבות אגן נהר דלאוור ועבור חברת הייעוץ דיימונד גרופ. הוא עבר להתגורר בדובר ולאחר מכן ברהובות ביץ'.
שרמן טריביט נפטר במילפורד שבדלאוור ב-14 באוגוסט 2010, בגיל 87, שבוע לאחר שעבר נפילה רצינית, ולאחר שבשנותיו האחרונות סבל ממחלת אלצהיימר. במותו, הורה המושל המכהן, ג'ק מרקל, על הורדת דגלי המדינה לחצי התורן. הוא נטמן בבית הקברות של כנסיית דרוייר הישנה באודסה.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, p. 246.
שם קיבוצי

בבלשנות, שם עצם קיבוצי הוא שם עצם ביחיד המתאר אוסף של עצמים.
נהוג להבחין בין שם עצם קיבוצי המתאר אוסף של עצמים דומים כגון צאן ובקר, לשם עצם כולל המתאר חומר בלתי ספיר כגון מים וחול.
המשמעות של שמות קיבוציים יכולה להיות ספציפית לשם עצם מסוים כגון "דגה" או "צמחייה", שהמשמעות שלהן ספציפית לקבוצת דגים ולקבוצת צמחים בהתאמה, אך יכולה גם לכלול משמעות שאינה ספציפית, כגון שם העצם "קבוצה", היכול להיות מיושם על מספר שמות עצם כגון קבוצת ילדים, קבוצת צמחים, ושמות עצם נוספים.
התאם

אף על פי שמבחינת התוכן שם עצם קיבוצי מבטא רבים, מבחינה דקדוקית הוא נחשב כיחיד ועל כן על פי כללי הדקדוק בעברית צריך להיות התאם במין ובמספר בין שם העצם והפועל הסמוך אליו. בצירופי סמיכות בעברית ההתאם הוא בין גרעין הצירוף למין והמספר, גרעין הצירוף הוא לרוב המילה הראשונה המופיעה בצירוף, לדוגמה: בצירוף "תושבי הכפר", התושבים מהווים גרעין הצירוף ועל כן יש לומר "תושבי הכפר החליטו" ולא "תושבי הכפר החליט". אולם כאשר גרעין הצירוף הוא שם קיבוצי נוצר חוסר התאמה בין המספר הדקדוקי לבין תוכן הצירוף ואמנם נהוג גם במקרים הללו להתאים את הפועל למספר הדקדוקי של גרעין הצירוף ולא לתוכנו, למשל "ועד העובדים מחה", אך במקרים מסוימים ניתן להתאים את המספר הדקדוקי של הפועל גם לתוכן הצירוף. ניתן למצוא דוגמאות להתאם ברבים עבור שם קיבוצי וצירוף המכיל שם קיבוצי בלשון המקרא: "העם ההולכים בחושך ראו אור גדול" (ישעיה ט', א'), "שערך כעדר העזים שגלשו מהר גלעד" (שיר השירים ד', א').
גזירה

בשפות רבות שמות קיבוציים נוצרים באמצעות גזירה מורפולוגית, ולשפות שונות ישנן מוספיות נפוצות לסימון שמות עצם כקיבוציים. אך מכיוון שגזירה מורפולגית היא תהליך יחסית איטי להיווצרות מילים היא פחות פורה מאשר השיטות המורפולוגיות התחביריות הגלויות, וישנם מעט שמות קיבוציים שנוצרים כך. כמו כל המלים הנגזרות, שמות קיבוציים רבים שנוצרו בדרך זו נבדלים לעיתים קרובות סמנטית מהמילים המקוריות, תוך שהם מקבלים לעיתים קרובות קונוטציות חדשות ולעיתים אף דנוטציות חדשות.
מוספיות

בפרוטו-הודו-אירופית המוקדמת היה נפוץ השימוש בסיומת "eh₂*" ליצירת שמות קיבוציים, שהתפתחה לסיומת הריבוי הלטיני הנייטרלי "a-". הפרוטו-הודו-אירופית המאוחרת השתמשה בסיומת "t*", שהתפתחה לסיומת האנגלית "th-", כמו ב-"youth".
מוספיות > עברית

בעברית הסיומות "-ה" "-יה" ו"-ת" המשמשות לעיתים קרובות להטיית שם עצם מזכר לנקבה יכולות לשמש גם לגזירת שם קיבוצי, כמו במילים עננה, צמחייה וגמלת.
מוספיות > אנגלית

הסיומות האנגלית "-age-" ו-"-ade-" מסמנות לרוב שם קיבוצי. לפעמים, הקשר ניכר כמו במילים: baggage, drainage, blockade (מטען, ניקוז, סגר). אך אף על פי שניתן להבין בקלות את האטימולוגיה, המילים הנגזרות מקבלות משמעות מובחנת.
מוספיות > גרמנית

גרמנית משתמשת בקידומת "-ge" כדי ליצור שמות קיבוציים. לעיתים קרובות גזע המילה מקבל אומלאוט, ולא פעם בנוסף לקידומת "ge" מצטרפת גם סיומת. כמעט כל שמות העצם שנוצרו באופן זה הם בעלי מין דקדוקי נייטרלי, לדוגמה: das Gepäck (מטען) 《 der pack (חבילה), das Gefieder (פלומה) 《 die feder (נוצה).
מלבד הקידומת "ge" יש גם סיומות שיוצרות שמות קיבוציים כמו "welt" ו-"masse".
מיזוג מטונימי של המספר הדקדוקי

מטונימיה היא דרך נוספת של יצירת שמות קיבוציים, על ידי החלפת השם במסומן שהוא מייצג, הוא הופך מיחיד לרבים. ואף על פי שדקדוקית הוא נותר יחיד מבחינת התוכן שלו הוא מסמן רבים. לדוגמה: במשפט "כל המדינה נרגשת", המדינה שהיא מקום פיזי עברה מטונימיה והיא מסמנת את אוסף האנשים שהם חלק ממנה שהם נרגשים.
דוגמאות לשמות קיבוציים

דגה, עננה, צמחייה, חמרת, גמלת,
נשק, ציוד, מטען, מזון, בשר, שיער, פלומה,
צאן, בקר,
עדר, להקה, קבוצה, צוות, צמד, זוג, חבורה, שיירה,
ממשלה, עם, חברה, אוכלוסייה, ועד, ארגון,
דוגמאות לשמות קיבוציים > דוגמאות לשמות כוללים

מים, יין, חלב, צוף,
מלח, סוכר, דבש, חול, עפר,
ברזל, זהב, כסף, נחושת, עץ (חומר),
ראו גם

מספר דקדוקי
מטונימיה
מוספיות
הערות שוליים

↑  העם החליט או העם החליטו – התאם לשמות קיבוציים, באתר האקדמיה ללשון העברית, ‏1 במרץ 2016
↑  רוב האנשים הצביע או הצביעו – התאם תחבירי של כַּמָּת, באתר האקדמיה ללשון העברית, ‏25 במרץ 2010
↑  נושא התאם דקדוקי, באתר האקדמיה ללשון העברית
| --- | --- |
בקרת זהויות :  NLI: 987007535901305171  GND: 4197776-2  NKC: ph1003383
תל אבו סלימה

תל אבו סלימה הוא האתר החמישי שחפר הארכאולוג פלינדרס פיטרי בדרום ארץ ישראל בעת מגוריו בירושלים .האתר נמצא בצפון חצי האי סיני, כלומר מחוץ לגבולות ארץ ישראל המנדטורית והוא משתייך למצרים. האתר נמצא בסמוך לשיח' זוויד במרחק של כ-2.5 ק"מ מחוף הים. פיטרי קיים כאן שלוש עונות חפירה קצרות בין השנים 1935‏-1936. התל אינו קיים יותר, העפר מהתל שימש את תושבי הסביבה אשר השתמשו בו לטיוב אדמת שדותיהם.
זיהוי האתר

פיטרי זיהה כאן את אנתדון ההלניסטית, בניגוד למקורות ההיסטוריים (פליניוס, יוסף בן מתתיהו ואחרים) המזהים את אנתדון בין עזה לאשקלון. זיהוי זה לא היה מקובל על יוחנן אהרוני. רוני רייך הציע לזהות את הממצאים מתקופת הברזל שנמצאו באתר עם הקרום (מרכז מסחרי, שוק) אשר הופיע בכתובת "הקרום החתום של מצרים" מתקופת סרגון השני מלך  אשור משלהי המאה השמינית לפנה"ס.